สวัสดีค่ะ เมื่อคืนมีอาการเจ็บหัวใจ หน่วง จุกในอก จากอาการเศร้าที่อยู่ๆก็รู้สึกเศร้า ไม่มีต้นสายปลายเหตุที่ชัดเจนเลยค่ะ เจ็บจนต้องเอามือไปกดๆนวดๆ อาการนี้เกี่ยวกับฮอร์โมนหรืออาการเครียดอะไรมั้ยคะ หลังจากเกิดอาการนี้ก็นอนไม่หลับ จนถึงตอนนี้อาการเศร้าไม่มีแล้ว แต่ยังมีอาการเจ็บ หน่วงในหัวใจอยู่ค่ะ อาการแบบนี้มีสาเหตุจากอะไรบ้างคะ หรือเป็นอาการของโรคอะไรหรือเปล่าคะ
สวัสดีค่ะ อาการรู้สึกเจ็บตรงหน้าอก หน่วงๆ จุกๆตรงบริเวณตำแหน่งที่เป็นหัวใจ (หน้าอกซ้าย) อาจเกิดได้จาก มีกล้ามเนื้อหรือกระดูกอ่อนที่อกอักเสบมักสัมพันธ์กับการขยับ การทำท่าทางบางอย่าง หรือการไปกดโดนตรงๆ สาเหตุอื่นๆเช่น การมีปลายเส้นประสาทอักเสบ อาจจะปวดเป็นลักษณะปวดจี๊ดๆ ปวดจากกระดูกซี่โครงหัก หากก่อนหน้านี้มีประวัติอุบัติเหตุนำมาก่อน ปวดจากเยื่อหุ้มปอดหรือเยื่อหุ้มหัวใจอักเสบ แต่พบได้น้อย หรือปวดจากเส้นเลือดที่ไปเลี้ยงหัวใจขาดเลือด มักจะปวดตื้อๆเหมือนมีของหนักมาทับ เหงื่อออก ร้าวไปกรามหรือแขนได้ แต่ในคนอายุน้อย ไม่มีโรคประจำตัว ก็คิดถึงได้น้อยมากในเบื้องต้นควรพักการใช้งานบริเวณที่เป็น งดยกของหนัก ระวังการกระทบกระแทก กินยาแก้ปวดเพื่อบรรเทาอาการได้ ไม่แน่ใจว่าอาการที่รู้สึกเศร้านั้นเป็นมากน้อยแค่ไหน เพราะอาจจะมีบางภาวะที่อาการกระทบกระเทือนทางจิตใจอย่างรุนแรง อาจส่งผลให้เส้นเลือดหัวใจขาดเลือดเฉียบพลันได้ แต่ก็เป็นภาวะที่พบได้น้อยให้สังเกตอาการค่ะ ถ้าอาการเจ็บอกเป็นต่อเนื่อง เจ็บตื้อๆข้างซ้ายตลอด พักหรือไม่ไปกดแล้ว อาการไม่ทุเลา ใจสั่น ปวดมากจนนอนไม่ได้ ควรไปพบแพทย์เพื่อตรวจเพิ่มเติม